text: Hiligaynon News: Pangulong Arroyo natalana nga magaabot sa pungsod Bahrain
  Roxas City (3 February) -- Natalana nga magaabot sa pungsod Bahrain si Presidente Gloria Macapagal – Arroyo sa Miyerkules sang gab-i kaangut sa iya duha ka adlaw nga pagbisita sa nasambit nga pungsod agud labi pa gid nga mapaayo sang Pilipinas kag Bahrain ang maayo nga kaangtanan sini.
  Si Presidente Arroyo ang pagasug-alawon sang Primer Ministro sang Bahrain nga si Shaikh Khalifa Salman Al Khalifa sa pagpanaog sini sa ginsakyan nga presidential plane kon sa diin magasunod dayon ang malip-ot nga seremonya sang pagsug-alaw sa iya.
  Kaupod sang Primer Ministro nga magasug-alaw kay Pangulong Arroyo kag sa pila ka mga kaupdanan sini amo ang mga iban pa gid nga mga opisyal sang Bahrain, Philippine Ambassador sa Bahrain nga si Eduardo Pablo Maglaya subongman Special Envoy ng Pilipinas sa Gulf Corporation Council (GCC) nga si Amable R. Aguiluz, kag madamu nga iban pa.
  Gikan sa airport magabiyahe ang Presidente sang kapin lima ka minutos pakadto sa Gulf Hotel International Convention Center agud nga makipagkita sa mga Pilipino didto.
  Samtang sa ikaduha nga adlaw sang pagbisita ni Presidente Arroyo sa Bahrain, magakadto ini sa AMA International University Salmabad Campus kon sa diin pagapangunahan niya ang ribbon cutting kag electronic unveiling sang special dedication marker sang nasambit nga unibersidad.
  Subongman magapakigsapol man ang Presidente sa Primer Ministro sa Palasyo sang Gudaibiya, pagasundan sang panyaga nga ginpreparar sang gobyerno sang Bahrain kag magasaksi man si Pangulong Arroyo sa pagpirmahanay sang memorandum of agreement nanday Secretary Arthur Yap sang Department of Agriculture kag sa counterpart sini sa pungsod Bahrain. (PIA) [top]